  Анжелика Тихонова корреспондент Удмурт кылэз тодӥсьтэм пиналъёслы «Зарни бугоре» курслэн авторез Ольга Сыропятова анай-атайёсты, нылпиосты, визьнодасьёсты но дышетӥсьёсты удмурт кылэз дышетонъя марафонэ пыриськыны ӧте. Со сярысь «Удмурт Кенеш» огазеяськонлэн пресс-службаез ивортӥз. Марафон 7-13 инвожое дунтэк ортчоз. Арня ӵоже Ольга Сыропятова аслаз тодон-валанэныз люкиськоз, вералоз, кызьы но мар бордысен удмурт кылэз дышетыны, «Зарни бугоре» курсысьтыз дышетӥсь роликъёсты но урокъёсты возьматоз. Марафонэ пыриськыны быгато: 3 - 9 аресъем пиналъёс; пиналъёс, кудъёсыз валало удмурт кылэз, но уг верасько; анай-атайёс, кудъёсыз уг верасько, но удмурт кылэз валало яке валало но верасько; визьнодасьёс но дышетӥсьёс, кудъёсыз ӟуч пиналъёсты удмурт кыллы дышето. Пыриськон понна: 1. «ВКонтакте» мерлыко вотэсысь  гожтӥськоно; 2. Марафон сярысь иворез ас баме ватсано (репост лэсьтоно); 3. syropatovaolga20@gmail.com электрон почтае марафонэ пыриськыны соглаш луэм сярысь ивор келяно; 4. Пиналэныды ортчытэм 2 урокез видеозаписе гожтоно но сое 13-тӥ инвожое Ижкарысь дыръя 14 часозь «ВКонтакте» мерлыко вотэсысь бамады ватсано, одно ик #ЗарнибугореМарафон хештэген пусъёно; 5. 13-тӥ инвожое Ижкарысь дыръя 14 часозь «Зарни бугоре» огазеяськонэ марафон сярысь асьтэлэсь но пиналдылэсь мылкыддэс гожтоно. Марафонъя вань кулэ луись материалъёсты электрон почтаяды келямын луозы. Роликъёс но видеоурокъёс «Зарни бугоре» огазеяськонын но YouTube каналын планъя потозы. Соосты вань мылкыд карисьёс учкыны быгатозы. 5 инвожое Ижкарын дыръя 14 час 30 минутэ «Зарни бугоре» огинын кызьы урокъёсты ортчытыны валэктыса меӵак эфир ортчоз Йылпумъянъёс 13-тӥ инвожое Ижкарысь дыръя 14 час 30 минутэ «Зарни бугоре» огинысь меӵак эфирын лэсьтозы. Вормисьёсты вань куронъёсты лэсьтэмзыя но вотэсбамысь ватсам видеооссылы «лайкъёс» люкамзыя шараялозы. Уже кык видео ужзы понна басьтэм «лайкъёсты» ватсалозы. 1-тӥ инты понна Ольга Сыропятовалэсь электрон версиен гожтэм «Удмурт кылэз тодӥсьтэм пиналъёслы «Зарни бугоре» кык толэзьем курссэ кузьмалозы. 2-тӥ но 3-тӥ интыос понна мукет кузьымъёс сётозы. Марафонлэн куронъёсыныз пыр-почгес  тодматскыны луэ. Пусъём, марафон пиналъёслы но анай-атайёслы удмурт кылэз дышетыны кутскыкузы юрттон, «Зарни бугоре» курслэсь «пуштроссэ» возьматон понна радъяське. Сое ортчытыны «Удмурт Кенеш» огазеяськон но «Кизили» журналлэн редакциез юрттӥсько. Тодэ вайытом, Ижкарын «П. И. Чайковскийлэн вордӥськем шаераз» литературая фестиваль улсын удмурт кылэз утёнын туала амалъёсты но юанъёсты эскеризы.  Конференци улсын Анай кылъя дышетӥсьёслэн ассоциацизылэн тӧроез удмурт кыл урамъёсын эшшо но ӵемгес мед кылӥськоз шуыса пусйиз.  Тегъёс: Дышетон Удмуртия пиналъёс удмуртъёс удмурткыл дышетӥсьёс  